Rambau Nikah Melah Pinang:Jaku Nanyaka Pejalai
DATAI kita di tebelayar tisi jungkar, engkami tadi  Dia ati aku tak terunti ati meunggar-unggar Riput takut, umba’ getar-getar, Nangika kita tak bisi mai batu ngitar Ke gemetar mambar miga. Kita tadi pen nyau niki’ ga’, Di leladi’ tinggi’ rumah panjai, engkami. Tang mih aku tu tak agi kesal ati Laban enda nemu kebuah kita ke niki’, Tak sampal enggau nembiak enggau anak, Enggau indu enggau kalu. Ke datai, ke nemuai, Di ai’, di pendai’, Di tikai, di balai kami. Laban ka’ aku ngumbai kita tu datai deka nunggu Nadai ga aku nemu anak nembiak, indu’ kalu’ kami ditu Bisi butang bisi betumbang, Bisi menchuri ub’i menchuri keladi Menchuri pisang’ menchuri jabang, orang. Nya alai padahka pejalai kita, menyadi. Tusuika penemuai kita dia, unggal! Laban enti kita bedau madahka kebuah diri, Bedau madahka pejalai diri, Aku tak agi kesal di jungkal kandang kamai Agi riput takut rimai. Laban aku nangika pengawa kita Baka pengawa niang Munan Apai Umi Seduai Selutan Tuan Bili menya, Ke mudik ke langgai sungai Menua Tisi, Ngujika gempelu batu geraji — Nya… ke kai penguji ati anak lelaki Betu’ berani, sebarang tajam. Aku nyangka’ kereja kita tu Baka kereja niang Linggir Mali Lebu Seduai Selutan Tuan Bunsu Mudik ke Ulu Langgai Bintulu Ngansingka gempelu batu idu Nya ga ubat pemantun bulu Penyarang dan. Nyangka kita tak nunda kereja Sgt Mulok Ke ulu langgai Delok Ngansingka gempelu batu tiruk Peniruk lubuk dalam semilan. Taja pan jaku aku munyi nya, menyadi Laban kita nyau udah nampak, Enggai nyadi ga aku enda napak; Kita ga udah semak, Enggai nyadi ga aku enda ngansak— JANANG ANAK ENSIRING 
See author's posts
